Publication: Magyar Közlöny
Issue: MK-1999-79 (Year: 1999, Number: 79)
Era: 1990-2004
Section: — a rendőrség nyomozó hatóságainak hatásköréről és illetékességéről szóló 15/1994. (VII. 14.) BM rendelet módosításáról,
Paragraph Index: 1058

3. Az egyik legfontosabb adatvédelmi alapelv a célhoz kötöttség, vagyis az, hogy személyes adat csak előre meghatározott célból, jog gyakorlása és kötelezettség teljesítése érdekében kezelhető, méghozzá kizárólag a cél megvalósulásához elengedhetetlen, a cél elérésére alkalmas, a cél megvalósulásához szükséges mértékben és ideig. A célhoz kötöttség szigorú követelményei mind a teljes rendszer adattartalmára, mind az adatokhoz való hozzáférésre, mind pedig az adatok felhasználására, továbbítására vonatkoznak. A célhoz kötöttséget tükrözi például a felsőoktatási törvény mellékletében meghatározott hallgatói adatok nyilvántarthatóságának csoportosítása is: bizonyos adatok például csak a különböző juttatások megállapításához kezelhetők. Tisztázni kell tehát — az adatkezelés jogalapján túlmenően — a rendszerben tárolt személyes adatok (például az útlevélszám) kezelésének célhoz kötöttségét, továbbá az egyes elkülönült adatkezelési célokhoz (tanulmányi adminisztráció, szociális juttatások, adózás, társadalombiztosítás) a hozzáférési jogosultságok hozzárendelését és indokoltságát. Felhívom Rektor Úr figyelmét arra, hogy a rendszer beindítását követő időszakban nem csupán az írásos összefoglalóban jelzett — önmagában is felülvizsgálandó — hozzáférési jogosultságok alapján lehetett a rendszerben lévő személyes adatokhoz hozzáférni, hanem az összes adatcsoport elérhető volt oktatói és tanszéki adminisztrátori szinten is. A panaszok többsége is arra irányult, hogy az indítványozó sérelmesnek tartotta a lekérdező feladatához szükségtelen adatok megjelenítését. Ismereteim szerint ez a helyzet — talán az adatvédelmi vizsgálat hatására is — megváltozott, azonban az adatok korábbi hozzáférhetősége az elvont adatvédelmi jogsérelmen túl konkrét visszaélésekre is módot adhatott: a jogellenesen felhasználható személyazonosító adatok egész együttese juthatott ily módon illetéktelenek tudomására. További panaszként vetődött fel, hogy hallgatói bejelentkezés esetén szükségtelen adattartalmú képernyő jelenik meg a monitoron, s ezért — a hallgatói terminálok használatának körülményei miatt — a megjelenő személyes adatok más hallgatók számára is láthatóvá válnak.

Source: https://magyarkozlony.hu/hivatalos-lapok/fb099cd5628f0cf870629d5eef62e02db171d188/dokumentumok/01043d1a7629ce56f337a052076a09c0ca102301/letoltes